***Η στρίγγλα που έγινε αρνάκι*** (αγγλ. τίτλος *The Taming of the Shrew*, ιταλ. τίτλος *La Bisbetica domata*) είναι κινηματογραφική ταινία αμερικανικής και ιταλικής παραγωγής του 1967, σκηνοθετημένη από τον Φράνκο Τζεφφιρέλλι. Βασίζεται πάνω στο κωμικό θεατρικό έργο του Ουίλιαμ Σαίξπηρ *Το Ημέρωμα της Στρίγγλας*, του οποίου αποτελεί τη γνωστότερη κινηματογραφική μεταφορά. Πρωταγωνιστούν οι Ελίζαμπεθ Τέιλορ και Ρίτσαρντ Μπάρτον.

Υπόθεση
-------

Ο έμπορος Μπατίστα Μινόλα θέλει να παντρέψει τις δυο του κόρες. Ωστόσο, μπορεί να παντρέψει τη μικρότερη, την Μπιάνκα, μόνο αν προηγουμένως παντρέψει τη μεγαλύτερη, την Κατερίνα, την οποία κανένας δεν θέλει να παντρευτεί εξαιτίας του κακού της χαρακτήρα. Μόνο ένας νεαρός ευγενής με εξίσου ισχυρή θέληση και πόθο, ο Πετρούκιος, αναλαμβάνει την πρόκληση να την παντρευτεί και να την δαμάσει. Μία παράλληλα εξελισσόμενη δευτερεύουσα πλοκή αφορά την πολιορκία της Μπιάνκα από αρκετούς υποψήφιους γαμπρούς, μεταξύ των οποίων είναι ο όμορφος Λουκέντιος, ο κομψευόμενος Ορτένσιος και ο ηλικιωμένος Γκρέμιος.

Διανομή ρόλων
-------------

* Ελίζαμπεθ Τέιλορ ως η Κατερίνα
* Ρίτσαρντ Μπάρτον ως ο Πετρούκιος
* Μάικλ Γιορκ ως ο Λουκέντιος
* Μάικλ Χόρντερν ως ο Μπατίστα Μινόλα
* Νατάσα Πάυν ως η Μπιάνκα
* Άλαν Γουέμπ ως ο Γκρέμιος
* Βίκτορ Σπινέτι ως ο Ορτένσιος
* Άλφρεντ Λυντς ως ο Τράνιος, υπηρέτης του Λουκέντιου
* Mark Dignam ως ο Βικέντιος, πατέρας του Λουκέντιου
* Ρόυ Χόλντερ ως ο Μπιοντέλλος, υπηρέτης του Λουκέντιου
* Σύριλ Κιούσακ ως ο Γκρούμιος, υπηρέτης του Πετρούκιου

Λεπτομέρειες της παραγωγής
--------------------------

Η ταινία γυρίστηκε με διαλόγους στην αγγλική γλώσσα, αλλά στην Ιταλία. Το σενάριο παραλείπει μεγάλο μέρος του σαιξπηρικού διαλόγου.

Αρχικώς η ταινία αποσκοπούσε να αποτελέσει ένα όχημα προβολής για τη Σοφία Λόρεν και τον Μαρτσέλλο Μαστρογιάννι. Αλλά οι Ελίζαμπεθ Τέιλορ και Ρίτσαρντ Μπάρτον έβαλαν πάνω από 1 εκατομμύριο δολάρια της εποχής στην παραγωγή του έργου προκειμένου να παίξουν αυτοί τους βασικούς ρόλους, ενώ αντί αμοιβής συμφώνησαν να πάρουν μόνο ένα ποσοστό από τα κέρδη της ταινίας.

Αποδοχή
-------

### Εμπορική πορεία

*Η στρίγγλα που έγινε αρνάκι* είχε συνολικές εισπράξεις 12 εκατομμύρια δολάρια παγκοσμίως, από τα οποία τα 8 εκατομμύρια στη Βόρεια Αμερική, έναντι κόστους παραγωγής 4 εκατομμυρίων δολαρίων.

### Κριτικές

Η ταινία πήρε θετικές κριτικές από τους σημερινούς κριτικούς. Ο ιστότοπος *Rotten Tomatoes* αναφέρει ότι το 86% επαγγελματιών κριτικών έδωσε στην ταινία θετική κριτική, με μέση βαθμολογία 7,5/10. Η κριτική συναίνεση του ιστότοπου αναφέρει: «Μπορεί να μη σέβεται αρκετά [το σαιξπηρικό κείμενο] για τους συντηρητικούς, αλλά αυτό το *Ημέρωμα της Στρίγγλας* είναι υπερβολικά διασκεδαστικό και αστείο για να του αντισταθούμε εμείς οι υπόλοιποι.»

### Διακρίσεις

Η ταινία ήταν υποψήφια για δύο Βραβεία Όσκαρ: Το Όσκαρ Καλύτερων Κοστουμιών (Ντανίλο Ντονάτι και Αϊρήν Σάραφ) και το Όσκαρ Καλύτερης Καλλιτεχνικής Διεύθυνσης (Λορέντσο Μοντζαρντίνο, John DeCuir, Έλβεν Γουέμπ, Τζουζέππε Μαριάνι, Ντάριο Σιμόνι και Λουίτζι Τζερβάσι). Δεν κέρδισε ωστόσο κανένα.

Παραπομπές
----------

1. 1 2 3  stopklatka.pl/film/poskromienie-zlosnicy-1967. Ανακτήθηκε στις 8  Μαΐου 2016.
2. 1 2 3 4 5 6 7 8 9 10 11 12 13  www.imdb.com/title/tt0061407/fullcredits. Ανακτήθηκε στις 8  Μαΐου 2016.
3. ↑  www.filmaffinity.com/en/film246922.html. Ανακτήθηκε στις 8  Μαΐου 2016.
4. 1 2 3 4 5 6 7  (Τσεχικά) *Česko-Slovenská filmová databáze*. 2001.
5. ↑  «The Taming of the Shrew (1967): Business». IMDb. Ανακτήθηκε στις 8 Μαρτίου 2012.
6. ↑  «The Taming of the Shrew». *The Numbers (ιστότοπος)*. Nash Information Services. Ανακτήθηκε στις 8 Μαρτίου 2012.
7. ↑  «The Taming of the Shrew (1967)». *Rotten Tomatoes*. Fandango Media. Ανακτήθηκε στις 5 Ιουλίου 2018.
8. ↑  «The Taming of the Shrew (1967): Awards». *The New York Times*. Αρχειοθετήθηκε από το πρωτότυπο στις 9 Φεβρουαρίου 2010. Ανακτήθηκε στις 27 Δεκεμβρίου 2008.

Εξωτερικοί σύνδεσμοι
--------------------

* *Η στρίγγλα που έγινε αρνάκι*   στην IMDb
* Οι πρωταγωνιστές μιλούν για την ταινία